Mazurek, Milan, poslanec NR SR (2022-03-22):
Slovensko teda pomáha, pomáha, ako môže. Pomôžem si vašimi slovami, pán Gyimesi, pretože sú skutočne signifikantné, Slovensko musí pomáhať. Pomáhať ľuďom, ktorí naozaj hľadajú útočisko, a ako vidíte obrovské množstvo slovenských občanov sa zapojilo do toho, aby ženám a deťom, ktoré utekajú pred vojnovým konfliktom, poskytlo všetko, čo potrebujú. Všetko je to fajn, všetko je to správne a je preto potrebné, aby štát vytvoril podmienky, tak aby títo ľudia mohli čo najľahšie na Slovensku fungovať, a podporujem všetky tie paragrafy tohto zákona, ktoré sa týkajú skutočného problému. Problém mám ale s tým, že ste teda nevyhodili z tohto zákona, neurobili ste to zvlášť, tie veci ohľadne Severoatlantickej aliancie, velenia slovenských ozbrojených síl, leteckých koridorov, stíhačiek, varovných výstrelov a všetkých ďalších vecí, ktoré priamo vojenské záležitosti dávajú do záležitosti ako ste hovorili vy, pán Gyimesi, teda otváranie sú účtov v bankách pre ľudí, ktorí utekajú pred vojnou a podobne. A preto považujem za dôležité, aby som vystúpil aj v tomto druhom čítaní, aby zaznelo jasne, z akého dôvodu nemôžeme hlasovať za tento návrh zákona aj napriek tomu, že by sme si veľmi priali, aby sme aj my mohli podporiť ľudí, ktorí naozaj utekajú pred vojnou. Nie špekulantov, nie nejakých mladých afrických mužov, ako sa nám tu Európska únia mnohokrát snažila natlačiť aj na Slovensko, ale ženy a deti, ktoré skutočne utekajú pred vojnou. Nastavili ste to však tak, že to nie je možné. Nie je pre nás možné a nie je pre nás mysliteľné kombinovať tieto dve pre nás absolútne nesúvisiace veci dokopy. Nemôžme naraz hlasovať aj o leteckých koridoroch, výstražných výstreloch, o velení slovenskej armády pod štruktúrami nejakých zahraničných jednotiek a zároveň o podpore pre matky s deťmi, o pomoci pri poskytovaní ubytovania, zakladania si bankových účtov a tak ďalej a tak ďalej, zdravotného poistenie a všetko ďalšie. Rovnako však chcem z tohto miesta zdôrazniť to, čo som tu hovoril minulý týždeň, a prešiel víkend, a situácia sa konštantne zhoršuje a stále to ani minister a ani nikto iný nerieši. Čakali sme, že tu v skrátenom legislatívnom konaní prídu aj návrhy, ktoré pomôžu občanom Slovenskej republiky. Videli ste, koľko dnes stojí nafta? Koľko stojí benzín? Uvedomujete si, akými zásadnými spôsobmi to, čo sa dnes deje, dopadá na občanov Slovenskej republiky? Ľudia sú doslova na dne a situácia sa môže ďalej zhoršovať. Od vlády však nezaznelo ešte ani jedno jediné slovo, čo bude a ako sa to bude riešiť. A to nie je už sranda, to už nie je zábavná vec. Tankovať pomaly za 1,70 diesel, to je katastrofa. Ľudia si nemôžu dovoliť normálne natankovať nádrž. Ako majú ďalej fungovať? Tie náklady fungujú, rastú neuveriteľným spôsobom a ľudia čakajú, že vláda bude myslieť aj na nich, napríklad že zníži DPH na potraviny. Proste dusíme, lebo ľudia potrebujú nakupovať lacnejšie potraviny, a následne zastropuje tieto ceny. Ľudia čakajú, že znížite napríklad spotrebnú daň alebo DPH aj na pohonné hmoty, že zastropujete náklady na ceny energií a tak ďalej. Všetko možné, čo je potrebné preto, aby ľudia mohli ľahšie zvládať tieto následky. Pán Mikulec, pomoc nie je to, že vy pošlete za 1,6 mil. bez DPH firmu z Bratislavy variť na hranice. To je akurát tak obrovská hanba pre celý slovenský národ aj voči zahraničiu, keď sa musia pozerať na to, ako vy vlastne riešite problémy na hraničnom prechode tým, že z Bratislavy priamo obstarávaním pošlete firmu variť na hranice. To sú katastrofálne scény, ktoré úplne menia celú situáciu a mnohým ľuďom zakladajú tú pochybnosť, že či vôbec pomáhať, či sa vôbec snažiť. Veď pozrite, čo tá vláda robí, ešte aj na tomto si robí biznis. Toto sú zásadné veci, ktoré musí vláda komunikovať voči verejnosti úplne inak, aby to mohlo normálne fungovať. A ja vás znovu z tohto miesta vyzývam, ja som človek, ktorý sa snaží pomáhať tým ľuďom, akokoľvek sa len dá. Ale myslite aj na Slovákov, lebo keď si tu budeme navzájom predhadzovať rôzne cnosti a emócie a predbiehať sa, ja som pomohol toľkým Ukrajincom, ja som navaril toľko jedál, ja som bol odniesť toľko a toľko šiat do zbierky, to je všetko krásne. Ale po tom, ako dnes mi napísala mladá mamička, že má 3,5-ročného syna a už si nemôže dovoliť mu kúpiť tenisky, že manžel, ktorý pracuje v Slovnafte, bude zrejme prichádzať o plat, pretože Slovnaft bude, Slovnaft, teda, pardon, Volkswagen bude obmedzovať výrobku, lebo sú to problémy s dodávkami všelijakých surovín, ktoré potrebujú na fungovanie. A takáto rodina sa teraz pýta, čo má robiť, z čoho má platiť náklady. A myslite na tých ľudí, zobuďte sa už konečne. Pozrite sa okolo seba, sú tu Slováci, tú tu ľudia, ktorí potrebujú pomoc. Ja nehovorím – nepomáhať Ukrajincom. Hovorím, pomáhajme jedným aj druhým, ale robme niečo. Od vás nevyšle ani jeden jediný signál. A keď hovorím pomáhať, nemyslím tým tú absurdnú vec, ktorú tu predviedla aj ministra Remišová, ktorá sa stále, stále po tom všetkom zastrája, že je potrebné o 4 stupne znižovať teplotu v našich domovoch – a podobné kraviny –, aby malé deti mrzli v bytoch, lebo to zastaví Putina! Nie takého hlúposti vysielať do verejnosti, ale normálne, zmysluplné návrhy. Je nebezpečné, ak najvyšší ústavní činitelia verejne hovoria, že poďme sa odstrihnúť od ruskej ropy a plynu, a najlepšie okamžite. A že ktokoľvek, kto hovorí, že takého myslenie je nebezpečné, je vlastne nebezpečný pre Slovenskú republiku a pre našu bezpečnosť, pričom ľudia reálne vidia, aké majú tieto sankcie dopady. Dokázali ste sem v skrátenom legislatívnom konaní okrem tohto návrhu, ktorý je z väčšiny dobrý, priniesť návrh, aby sme obmedzili ruským firmám možnosť podieľať sa na verejnom obstarávaní. V poriadku, ale prineste aj návrh, ktorý pomôže Slovákom, ľudia na to čakajú. Ja keď počúvam niektorých politikov alebo niektorých novinárov, ako hovoria, sankcie na Rusko nás síce budú bolieť, ale my to zvládneme, lebo musíme, lebo musíme zastaviť Putina, tak mne sa zdvíha žalúdok, lebo nikoho z vás, nikoho z vlády nebudú tie sankcie bolieť. Je to nezmysel. Keď má človek 4,5-tisíc mesačne, tak ho o 150 alebo 200 eur zvýšenie nákladov mesačne nezabolí. Možno si to trošku všimne. Ale ľudí budú bolieť tieto sankcie a o tom to celé je. Ak chcete dávať jednu sankciu za druhou, nepremyslene, hystericky konať v reakcii, ktorá nemá žiadnu poriadnu výpovednú hodnotu ani voči Ruskej federácii, tak to robte tak, aby sa to dotklo aj vás, aby ste reálne ukázali ľuďom, že aj my trpíme, aj nás sa to dotklo. Ale nie tak, že občanom Slovenskej republiky o 150, či 200 eur priemerne zvýšite náklady na normálny, bežný život s katastrofálnymi vyhliadkami do ďalšej budúcnosti a poviete, no tak sankcie zabolia, no ľudia no zvyknite si, bude to bolieť, ale musíme toho od Putina dostať k zemi. Veď takto to nemôže fungovať. Ako som povedal, každá jedna príčetná politická sila na Slovensku odsudzuje konflikt na Ukrajine, odsudzuje ten útok, ale to neznamená, že sa teraz máme zničiť my sami za cenu toho, že chceme zničiť Rusko. To takto nemôže fungovať, to nemôže mať tento obrovský bumerangový efekt, a preto pri tomto zákone vystupujem s tým obrovským apelom, aby to tu v pléne Národnej rady zaznelo, keď už to nezaznelo ani od koaličných poslancov, aby tu zaznelo, že je tu aj niečo ako slovenský národ, sú tu aj ľudia, ktorí budú čoskoro prichádzať o prácu, keď sa zastavia surovinové dovozy. Sú tu aj ľudia, ktorí budú trpieť na zvyšovanie cien potravín, energií, pohonných hmôt. Ako som spomínal minule, z Ruska a Ukrajiny prichádza obrovská časť obilnín do Európy. To budú tak zásadné problémy, ktoré sa dotknú aj Afriky, dotknú sa Stredného, Blízkeho východu, spôsobí to ďalšie imigračné vlny. O tom všetkom sa verejne hovorí vo svetových médiách a treba na to myslieť, treba na to myslieť. Vy ste sa, pán minister, to ste sa asi nepochválil verejne, v rámci Slovenskej republiky, za Slovenskú republiku súhlasili s tým, že Slovensko bude prijímať afganských utečencov, to ste súhlasili. Európska komisia to potvrdila. Na otázku europoslancov odpovedali, ktorých presne 15 štátov súhlasilo s tým, že poskytne afganským imigrantom útočisko. A Slovenská republiky je medzi nimi, tak zrejme ako minister vnútra ste to potvrdili. Ak nie vy, tak potom premiér Heger a toto nemôžu ľudia vidieť, že vy tu idete pomáhať afganským imigrantom a na Slovákov sa kašle. Na toto ja apelujem. Poďme pomáhať Ukrajincom, koľko sa dá, kľudne sa rozdajme z našich platov. Ja to všetko podporím, ale myslime aj na tých Slovákov. Tak sa pýtam vás, pán minister, poslanci, odpovedzte mi, čo máte v pláne, aká ďalšia pomoc pre Slovákov príde. Znížite DPH za potraviny, pomôžete ľuďom s cenami pohonných hmôt, máte nejaký plán pre mladé rodiny, pre mladé matky, pre ľudí, ktorí postupne budú prichádzať o svoje domovy, lebo im zvyšujú ceny nájmov? Toto sú otázky, na ktoré je potrebné odpovedať. A kde inde sa ich pýtať, ak nie v Národnej rade. Čiže, pán minister, nebudem za to hlasovať, pretože ste tam nechali tie nezmysly o Severoatlantickej aliancii. Podporujem pomoc utečencom z Ukrajiny, sám to osobne robím, nebudem to tu opakovať. Tí, ktorí to viete, tí to viete, ktorí ste padnutí na hlavu ako pán Lehotský, tí to nikdy vedieť nebudete chcieť. Ale ak chceme pomáhať ľuďom z Ukrajiny, musíme začať pomáhať aj našim vlastným. A keď sa vám to ťažko počúva, tak možno by ste mohli ísť kľudne sedieť do ukrajinského parlamentu, keď vám je to bližšie ako slovenský parlament a slovenskí ľudia.